รัฐมนตรีว่าการกระทรวงแรงงาน พบปะให้กำลังใจคนไทยจะไปทำงานที่สาธารณรัฐเกาหลี พร้อมเน้นย้ำให้ปฏิบัติตามกฎหมาย ตั้งใจทำงาน  รู้จักเก็บออมเงิน
รัฐมนตรีว่าการกระทรวงแรงงาน พบปะให้กำลังใจพร้อมให้โอวาทแก่คนไทยที่จะเดินทางไปทำงานที่สาธารณรัฐเกาหลี พร้อมเน้นย้ำให้ปฏิบัติตามกฎหมาย ตั้งใจทำงาน ไม่ยุ่งเกี่ยวยาเสพติด รู้จักเก็บออมเงิน และเก็บเกี่ยวประสบการณ์ความรู้มาต่อยอดประกอบอาชีพในประเทศไทยอย่างยั่งยืนพล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน กล่าวในการพบปะให้กำลังใจ พร้อมให้โอวาทแก่คนงานไทยที่จะเดินทางไปทำงานที่สาธารณรัฐเกาหลี ตามระบบการจ้างแรงงานต่างชาติ (EPS) จำนวน 200 คน ส่วนใหญ่ทำงานในภาคอุตสาหกรรม ว่า กระทรวงแรงงานดูแลให้ความคุ้มครองและเตรียมความพร้อมให้คนงานไทยตั้งแต่ก่อนเดินทางไปทำงานต่างประเทศ ขณะทำงานอยู่ในต่างประเทศ และภายหลังกลับจากทำงานในต่างประเทศ ซึ่งแรงงานไทยที่ไปทำงานต่างประเทศอย่างถูกต้องตามกฎหมายจะได้รับการคุ้มครองดูแลอย่างเต็มที่ โดยได้รับการบริการจากหน่วยงานที่เกี่ยวข้องด้วยความโปร่งใส ไม่มีการเรียกค่านายหน้าหรือค่าหัวคิวจากคนหางาน อันจะส่งผลให้ได้รับรายได้อย่างเต็มเม็ดเต็มหน่วย สามารถเก็บเงินส่งกลับให้ครอบครัวในเมืองไทย ถือเป็นการดำเนินการตามนโยบายรัฐบาลในการลดความเหลื่อมล้ำของสังคมและการสร้างโอกาสการเข้าถึงบริการของรัฐ ซึ่งในวันนี้แรงงานไทยผ่านการเตรียมความพร้อมก่อนการเดินทางไปทำงานในด้านต่างๆ เรียบร้อยแล้ว ทั้งการรับฟังการอธิบาย/ชี้แจงรายละเอียดเกี่ยวกับค่าใช้จ่ายตามกฎหมายของเกาหลี ด้านสุขภาพร่างกาย การอบรมเรื่องภาษา วัฒนธรรม และกฎหมายว่าด้วยการจ้างของเกาหลี การเปลี่ยนงาน/เปลี่ยนนายจ้าง การขอใบอนุญาตทำงาน การจัดทำสัญญาจ้างของแรงงาน การประกันภัยต่างๆ รวมทั้งจัดทำเอกสารที่เกี่ยวข้อง ในโอกาสนี้ ขอแสดงความยินดีกับทุกคนที่ได้รับคัดเลือกไปทำงานและเข้ามาสู่ระบบการจ้างงานอย่างถูกต้อง เมื่อเข้ามาสู่กระบวนการที่ดีก็จะประสบความสำเร็จ พร้อมขอให้ทุกคนเป็นกำลังสำคัญที่จะช่วยขับเคลื่อนประเทศให้มั่นคง มั่งคั่ง ยั่งยืน ด้วยการพัฒนาตามหลักปรัชญาเศรษฐกิจพอเพียง โดยขอให้ตั้งใจทำงาน พัฒนาทักษะฝีมือ ยกระดับศักยภาพของตนเองทั้งด้านอาชีพ ด้านภาษา ปฏิบัติตามกฎหมายและวัฒนธรรมของเกาหลี สิ่งสำคัญอย่าเข้าไปยุ่งเกี่ยวกับยาเสพติด สิ่งของมึนเมา และการพนัน รู้จักเก็บออมและส่งเงินให้กับครอบครัวที่ประเทศไทย ตลอดจนเก็บเกี่ยวประสบการณ์จากการทำงาน เพื่อนำกลับมาพัฒนาประเทศไทย ทั้งนี้ แรงงานที่ไปทำงานต่างประเทศโดยถูกกฎหมาย จะได้รับการคุ้มครองจากกองทุนเพื่อช่วยเหลือคนหางานไปทำงานในต่างประเทศ โดยจ่ายค่าสมาชิกเพียง 300-500 บาทต่อคน ตามอัตราของประเทศที่เดินทางไปทำงาน ปัจจุบันมีแรงงานไทยทำงานในต่างประเทศจำนวนมากกว่า 420,000 คน และในปี 2562 กระทรวงแรงงานมีเป้าหมายจัดส่งแรงงานไทยไปทำงานต่างประเทศจำนวน 45,000 คน ในจำนวนนี้เป็นโควต้าจัดส่งแรงงานไทยไปทำงานเกาหลี จำนวน 6,000 คน ตั้งแต่วันที่ 7 มกราคม - 11 กุมภาพันธ์ 2562 จัดส่งแรงงานไทยเดินทางไปทำงานเกาหลีแล้ว 435 คน โดยในวันนี้เดินทางทั้งหมด จำนวน 200 คน ไปทำงานภาคอุตสาหกรรม จำนวน 190 คน และภาคการเกษตร/ปศุสัตว์ จำนวน 10 คน แยกเป็นเพศชาย 183 คน และ เพศหญิง 17 คน ซึ่งแรงงานไทยที่อยู่และทำงานในต่างประเทศเป็นกำลังสำคัญสามารถส่งเงินรายได้กลับประเทศไทยปีละกว่า 140,000 ล้านบาท